หนี้สาธารณะพ.ค.เพิ่ม3.5หมื่นล้าน
คลังเผยยอดหนี้สาธารณะในพ.ค.อยู่ที่ 4.14 ล้านล้านบาทเพิ่มขึ้น 3.5 หมื่นล้านบาท เหตุจากมีการกู้โดยตรงเพิ่ม-ออกพันธบัตรรัฐบาลชดเชยการขาดดุล
21 ก.ค. 2553

คลังเผยยอดหนี้สาธารณะในพ.ค.อยู่ที่ 4.14 ล้านล้านบาทเพิ่มขึ้น 3.5 หมื่นล้านบาท เหตุจากมีการกู้โดยตรงเพิ่ม-ออกพันธบัตรรัฐบาลชดเชยการขาดดุล
นายจักรกฤศฏิ์ พาราพันธกุล ผอ.สำนักงานบริหารหนี้สาธารณะ (สบน.) เปิดเผยว่า ยอดหนี้สาธารณะคงค้าง ณ วันที่ 31 พ.ค.53 มีจำนวน 4,144,260 ล้านบาท หรือ 42.59% ของ จีดีพี โดยเป็นหนี้ที่รัฐบาลกู้โดยตรง 2,806,656 ล้านบาท หนี้รัฐวิสาหกิจที่ไม่เป็นสถาบันการเงิน 1,097,566 ล้านบาท หนี้รัฐวิสาหกิจที่เป็นสถาบันการเงินที่รัฐบาลค้ำประกัน 178,398 ล้านบาท และหนี้กองทุนเพื่อการฟื้นฟูและพัฒนาระบบสถาบันการเงิน 61,640 ล้านบาท
หากเทียบกับเดือนก่อนหน้านี้ หนี้สาธารณะเพิ่มขึ้นสุทธิ 35,278 ล้านบาท โดยหนี้ที่รัฐบาลกู้โดยตรงเพิ่มขึ้น 32,720 ล้านบาท และหนี้รัฐวิสาหกิจที่ไม่เป็นสถาบันการเงินเพิ่มขึ้น 13,791 ล้านบาท
ขณะที่หนี้รัฐวิสาหกิจที่เป็นสถาบันการเงินที่รัฐบาลค้ำประกันลดลง 10,761 ล้านบาท และหนี้กองทุนเพื่อการฟื้นฟูฯ ลดลง 472 ล้านบาท ส่วนหน่วยงานอื่นของรัฐนั้นไม่มีหนี้คงค้าง
"การเพิ่มขึ้นสุทธิของหนี้สาธารณะคงค้างเมื่อเปรียบเทียบกับเดือนที่ผ่านมาเกิดจากการเพิ่มขึ้นของหนี้ที่รัฐบาลกู้โดยตรงเพิ่มขึ้นสุทธิ 32,720 ล้านบาท รายการที่สำคัญเกิดจากรัฐบาลได้ดำเนินการออกพันธบัตรรัฐบาลเพื่อชดเชยการขาดดุลงบประมาณประมาณ 37,000 ล้านบาท และได้เบิกเงินกู้ภายใต้ พ.ร.ก.ให้อำนาจกระทรวงการคลังกู้เงินเพื่อฟื้นฟูและเสริมสร้างความมั่นคงทางเศรษฐกิจ พ.ศ. 2552 เพื่อดำเนินการตามแผนปฏิบัติการไทยเข้มแข็ง 2555 ในปีงบประมาณ พ.ศ.2553 จำนวน 27,000 ล้านบาท"นายจักรกฤศฏิ์กล่าว
นอกจากนี้รัฐบาลยังได้ดำเนินการออกพันธบัตรรัฐบาลเพื่อปรับโครงสร้างหนี้พันธบัตรรัฐบาลที่ออกภายใต้ พ.ร.ก.ให้อำนาจกระทรวงการคลังกู้เงินและจัดการเงินกู้เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน พ.ศ.2541(FIDF 1) ที่ครบกำหนดในเดือน เม.ย.จำนวน 8,000 ล้านบาท และนำเงินที่ได้ไปชำระคืนต้นเงินกู้ระยะสั้นและเงินในบัญชีเงินฝากกระทรวงการคลัง(FIDF 1 และ FIDF 3) เป็นเงิน 2,385.70 ล้านบาท
ด้านหนี้รัฐวิสาหกิจที่ไม่เป็นสถาบันการเงินเพิ่มขึ้นสุทธิ 13,791 ล้านบาท เกิดจากการเพิ่มขึ้นในส่วนของหนี้ต่างประเทศที่เพิ่มสูงขึ้น เนื่องจากอัตราแลกเปลี่ยนสกุลเงินบาทต่อสหรัฐที่สูงขึ้น ทำให้การเปลี่ยนแปลงสุทธิของหนี้ต่างประเทศในรูปเงินดอลลาร์สหรัฐฯ เมื่อแปลงเป็นเงินบาทเพิ่มขึ้น รวมถึงการเบิกจ่ายเงินกู้จากแหล่งเงินกู้ต่างๆ สูงกว่าการชำระคืนต้นเงินกู้
ขณะที่ หนี้รัฐวิสาหกิจที่เป็นสถาบันการเงินที่รัฐบาลค้ำประกันลดลงสุทธิ 10,761 ล้านบาท รายการที่สำคัญเกิดการลดลงของหนี้ในประเทศ เนื่องจากธนาคารเพื่อการเกษตรและสหกรณ์การเกษตรเบิกจ่ายเงินกู้จากแหล่งเงินกู้ต่างๆ ต่ำกว่าการชำระคืนต้นเงินกู้
ทั้งนี้ หนี้สาธารณะจำนวน 4,144,260 ล้านบาท แบ่งออกเป็นหนี้ต่างประเทศ 370,350 ล้านบาท หรือ 8.94% และหนี้ในประเทศ 3,773,910 ล้านบาท หรือ 91.06% ของยอดหนี้สาธารณะคงค้าง และเป็นหนี้ระยะยาว 3,931,267 ล้านบาท หรือ 94.86% และหนี้ระยะสั้น 212,993 ล้านบาท หรือ 5.14% ของยอดหนี้สาธารณะคงค้าง